PЕПУБЛИКА СРБИЈА

ОПШТИНА ПРИЈЕПОЉЕ

ПРИВРЕМЕНИ ОРГАН

БРОЈ:320- 58 /23-1

ДАНА: 24.11.2023.године

ПРИЈЕПОЉЕ

На основу Правилника о начину остваривања подстицаја за економско оснаживање жена у области руралне економије бр.320-58/23 („Службени гласник општине Пријепоље“, бр 9/23), и Одлуке Привременог органа бр. 320-58/23-1 од 23.11.2023.године о расписивању Јавног позива о начину за остваривања подстицаја за економско оснаживање жена у области руралне економије, Привремени орган општине Пријепоље, на седници одржаној 23.11.2023.године расписује

**ЈАВНИ ПОЗИВ О НАЧИНУ ОСТВАРИВАЊA ПОДСТИЦАЈА**

**ЗА ЕКОНОМСКО ОСНАЖИВАЊЕ ЖЕНА У ОБЛАСТИ РУРАЛНЕ ЕКОНОМИЈЕ**

Члан 1.

 Предмет Јавног позива је реализација Програма мера за спровођење пољопривредне политике и политике руралног развоја општине Пријепоље у 2023.год. која се односе на начин остваривања подстицаја за економско оснаживање жена у области руралне економије, општи услови, критеријуми , поступак доделе као и максималан износ подстицаја по кориснику.

 Средства за спровођење мера подстицаја у економском оснаживању жена у области руралне економије,обезбеђена су у Буџету општине Пријепоље у разделу део 5,позиција 76, економска класификација 4511, конто 451141 – Текуће субвенције за пољопривреду.

 **Висина и намена подстицајних средстава**

Члан 2.

Укупан износ средстава за ову врсту подстицаја износи 2.000.000,00 динара.

Члан 3.

 Средства из члана 2. су намењена за следеће инвестиције:

***Унапређење биљне производње*** - набавка нове опреме,пратеће опреме и машина за производњу и прераду воћа, поврћа ,житарица, лековитог биља, производњу у заштићеном простору, машина за обраду земљишта, заштиту биљака и наводњавање ;

***Унапређење сточарске производње*** - набавку нове опреме,пратеће опреме и машина за припрему сточне хране,опреме за пчеларство, млекарство и живинарство ;

 Предвиђено да тринаест најбоље рангираних подносилаца пријава добије бесповратна средства односно да се средства распореде најбоље рангираним подносиоцима до утрошка укупног износа расположивих средстава (2.000.000 динара).

 Максималан износ подстицајних средстава коју корисник може да оствари је до 150.000 динара,преко овог износа подносилац сам сноси трошкове набавке.

 **Корисници подстицаја**

 Члан 4.

 Право на доделу подстицаја , под условима утврђеним овим правилником, могу остварити **жене -носиоци регистрованог комерцијалног пољопривредног газдинства.**

**Општи услови за остваривање права на подстицаје**

Члан 5.

 право на подстицај остварују лица ако :

1. има регистровано пољопривредно газдинство са активним статусом уписано у Регистар пољопривредних газдинстава до **31 марта 2023.год,** чији је носилац жена;

2. има пребивалиште и врши производњу на територији општине Пријепоље;

3. за инвестицију за коју подноси захтев за подстицај не може користити подстицаје по другом основу (субвенције, подстицаји, дотације) из јавних средстава у текућој години из области пољопривреде.**Подносиоци захтева које су користиле средства у предходне три године по истом конкурсу (Економско оснаживање жена у области руралне економије) немају право учешћа.**

4. подносилац пријаве није старији од 45 година у моменту расписивања јавног позива;

5. .најбоље тринаест рангираних подносилаца пријава добија бесповратна средства односно да се средства распореде најбоље рангираним подносиоцима до утрошка укупног износа расположивих средстава (2.000.000 динара).

**Специфични услови за остваривање права на подстицаје**

Члан 6.

За остваривање права за коришћење подстицаја подносилац захтева који испуњава опште услове мора да испуњава следеће специфичне услове:

1) Године старости подносиоца пријаве (у моменту подношења захтева)

-од 18 до 25 година.................10 бодова

-од 26 до 30 година...................8 бодова

-од 31 до 35 година...................6 бодова

-од 36 до 40 година...................4 бода

-од 41 до 45 година ..................2 бода

2) Домаћинства са децом до 12 година

 Године старости деце (у моменту подношења захтева)

-од 0 до 2 година................... .10 бодова

-од 3 до 5 година.......................8 бодова

-од 6 до 8....................................6 бодова

-од 9 до 12 година.....................4 бода

3) Просечна примања по члану домаћинства за 3 месеца,која претходе месецу расписивања јавног позива:

 Без примања......................................10 бодова

-од 0.001 до 5.000 динара.................8 бодова

-од 5.001 до 15.000 динара................6 бодова

-од 15.001 до 20.000 динара..............4 бода

-од 20.001 до 25.000 динара..............2 бода

-преко 25.000 динара..........................0 бодова

4) Подносилац захтева је/није користила средства из општинског буџета по другим конкурсима и донацијама за пољопривреду:

- није користила средства за субвенције ........................10 бодова

- користила средства за субвенције пре 4 године.............8 бодова

- користила средства за субвенције пре 3 године.............6 бодова

- користила средства за субвенције пре 2 године............4 бода

- користила средства за субвенције пре 1 године............2 бода

Уколико постоји већи број пријава са истим бројем бодова, предност ће се дати пријавама које имају више бодова по појединачним критеријумима, и то следећим редоследом: домаћинства са децом до 12 година, године старости подносиоца пријаве, просечна примања по члану домаћинства за 3 месеца,која претходе месецу расписивања јавног позива и коришћење средстава из буџета општине. Уколико постоји већи број пријава са истим бројем бодова по појединачним критеријумима, одлучиће се по редоследу подношења пријаве.(дан и час)

**Потребна документација за остваривање права на подстицаје**

Члан 7.

 Комисија расписује јавни позив.

 За остваривање права на учешће на Јавном позиву подносилац пријаве доставља следећу документацију:

1.Пријавни формулар,

2.Пристанак за обраду података о личности,

3.**Изјаву о кућној заједници и о незапослености** а уколико лице није на евиденцији Завода за запошљавање изјаву са сведока оверети код Јавног бележника,

4.Фотокопију личне карте (или уколико је са чипом - очитана) подносиоца захтева и носиоца пољопривредног газдинства,

5.Извод из електронског регистра пољопривредних газдинстава е-РПГ за текућу годину

6. Извод из електронског регистра пољопривредних газдинстава е-РПГ о структури биљних култура за текућу годину

7., Извод из електронског регистра пољопривредних газдинстава е-РПГ о структури сточног фонда за текућу годину

8.За запослене чланове домаћинства-потврда од послодавца о запослењу са просечном висином личног дохотка-нето(за последња три месеца),

9.За незапослене чланове породичног домаћинства: потврду да се налазе на евиденцији Националне службе за запошљавање (за пријављена лица),

 -за децу копија извода из књиге рођених или за ученике копија ђачке књижице,

 - за пензионере последњи пензиони чек или потврда од ПИО- фонда,

10.Предрачун за предметну инвестицију, не старији од 30 дана од дана подношења пријаве

11.Изјаву добављача да може извршити испоруку предметне инвестиције из предрачуна у року од 45 дана од дана издавања предрачуна,као и да нема својство повезаног лица са подносиоцем пријаве,

12.Изјаву подносиоца пријаве да за предметну инвестицију не користи подстицаје по неком другом основу (субвенције, подстицаји, донације),

Комисија за доделу подстицајних средстава задржава право да поред наведене документације затражи од подносиоца захтева да достави и додатну документацију и доказе релевантне за одлучивање,

Подносилац захтева може конкурисати за више инвестиција до максималног износа одређеног Правилником.

Сва документа која се достављају уз захтев морају да гласе на подносиоца захтева и прилажу се у оригиналу или овереној фотокопији.Захтев и приложена документа се не враћају подносиоцу.

**Начин подношења захтева за остваривање права на подстицаје**

Члан 8.

 **ЗАХТЕВИ ЗА ОСТВАРИВАЊЕ ПРАВА НА ПОДСТИЦАЈЕ СА ПРОПИСАНОМ ДОКУМЕНТАЦИЈОМ ПОДНОСЕ СЕ у року од 15 дана од дана објављивања Јавног позива на званичној интернет страници општине Пријепоље** [**www.prijepolje.ls.gov.rs**](http://www.prijepolje.ls.gov.rs/) **и огласној табли Oпштинске управе**

 Захтеви се достављају путем поште на адресу:

Општина Пријепоље,

Трг браства јединства бр.1,

Пријепоље

са назнаком,,Комисија за доделу подстицаја за

економско оснаживање жена у области руралне економије’’

 или непосредно на писарници Општинске управе општине Пријепоље, у затвореној коверти са пуном адресом пошиљаоца на полеђини коверте.

Информације неопходне у вези конкурса могу се добити на телефон 033-710-469.

Захтеви послати на било који други начин, факсом, електронском поштом и др. Пре рока или на погрешну адресу неће бити разматране.

Није могуће накнадно употпунити документа која недостају, а која су наведена у Јавном позиву, након истека рока за подношење захтева.

Члан 9.

 **Поступак спровођења**

Испуњеност услова за доделу подстицаја из овог Правилника утврђује Комисија за доделу подстицајних средстава (у даљем тексту: Комисија), коју посебним решењем образује Општинско веће општине Пријепоље на основу захтева и приложене документације.

 Комисију за доделу подстицаја о начину остваривања подстицаја за економско оснаживање жена у област руралне економије има задатак да :припреми и објави текст јавног позива ,изврши административну обраду захтева за одобравање подстицаја, провером података из захтева, документације приложене уз захтев ,и службених евиденција, након тога сачини и објави ранг листу корисника са износом подстицаја .

Учесници Јавног позива имају право увида у поднете захтеве , приложену документацију и право жалбе на ранг листу о додели подстицајних средстава или одбијеном захтеву за доделу подстицајних средства, Општинском већу општине Пријепоље у року од 8 дана од дана објављивања листе.

Општинско веће доноси коначну одлуку о праву на коришћење подстицаја и износу подстицаја након разматрања жалби.

.

 Члан 10.

**Исплата подстицајних средстава**

Након доношења коначне одлуке Општинског већа о праву на коришћење подстицаја и износу подстицаја подносилац пријаве доставља следећу документацију:

1.рачун за предметну инвестицију,

2.отпремницу за набавку предметне инвестиције за коју је, у складу са посебним прописима, утврђена обавеза издавања отпремнице,

3.доказ о извршеном плаћању предметне инвестиције и то потврда о пренесу средстава или извод, издат од стране банке, а у случају када је физичко лице извршило готовинско или плаћање картицом може се доставити само фискални рачун,

4.гарантни лист за извршену набавку предметне опреме за коју је утврђена обавеза издавања гарантног листа, односно изјаву добављача да иста не подлеже обавези издавања гарантног листа,

Комисија има право да током контроле достављене документације и током одлучивања затражи додатну документацију од подносилаца.

Члан 11.

 На основу члана 11. става 1.Правилника о начину остваривања подстицаја за економско оснаживање жена у области руралне економије председник општине закључује појединачне уговоре са корисницима подстицаја на основу ког се врши пренос средстава на наменске пољопривредне рачуне корисника подстицаја.

 Уговором се одређују међусобна права, обавезе,одговорности уговорених страна,износ средстава и повраћај средстава у случају ненаменског коришћења и друга питања.

 Уколико подносилац пријаве не приступи закључењу уговора дана одређеног за закључење уговора, сматраће се да је одустао од поступка за доделу средстава и у том случају подстицајна средства додељују се наредном подносиоцу захтева који испуњава услове .

 **Обавезе корисника подстицајних средстава**

Члан 12.

 Корисник подстицаја је дужан да:

-добијене подстицаје користи са пажњом доброг домаћина,

-у потпуности реализује и стави у функцију инвестицију/е у складу са наменом,

-не отуђи и не даје другим лицима у закуп инвестицију, у року од три година од дана исплате подстицаја и сву документацију која се односи на исплату подстицаја чува најмање три година од дана исплате.

 Општинско веће може да формира посебну Комисију која ће имати задатак да изврши теренску контролу набављене опреме непосредним увидом и изврши проверу испуњавања обавеза корисника подстицаја и поднесе Општинском већу извештај о извршеној контроли.

Члан 13.

Јавни позив биће објављен на званичној интернет страници општине Пријепоље [**www.prijepolje.ls.gov.rs**](http://www.prijepolje.ls.gov.rs/)и огласној табли Oпштинске управе.

Припремила Комисија Председник привременог органа

Изудин Шантић